เปิดทางกองทุนสำรองฯลงทุนสินทรัพย์ทางเลือก
ก.ล.ต. เปิดทางกองทุนสำรองเลี้ยงชีพ ลงทุนสินทรัพย์ทางเลือก แต่คุมไว้ไม่เกิน 15% ของเอ็นเอวี
18 ส.ค. 2554

ก.ล.ต. เปิดทางกองทุนสำรองเลี้ยงชีพ ลงทุนสินทรัพย์ทางเลือก แต่คุมไว้ไม่เกิน 15% ของเอ็นเอวี  
นายประเวช องอาจสิทธิกุล ผู้ช่วยเลขาธิการอาวุโส สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กล่าวว่า ก.ล.ต. แก้ไขหลักเกณฑ์การลงทุนของกองทุนสำรองเลี้ยงชีพให้สามารถลงทุนในสินทรัพย์ทางเลือกได้ แต่รวมแล้วต้องไม่เกิน 15% ของมูลค่าสินทรัพย์สุทธิ (เอ็นเอวี) 
ทั้งนี้ ในปัจจุบัน ก.ล.ต. กำหนดกลุ่มสินทรัพย์ทางเลือกไว้ 5 ประเภท ได้แก่ (1) กองทุนรวมอสังหาริมทรัพย์และ REIT (2) กองทุนรวมโครงสร้างพื้นฐาน (3) หน่วยลงทุนหรือตราสารที่อ้างอิงราคาสินค้าโภคภัณฑ์ (4) Structure Note ที่ไม่คุ้มครองเงินต้น (5) ตราสารหนี้ที่ได้รับการจัดอันดับต่ำกว่า Investment grade และหุ้นที่ไม่ได้จดทะเบียนในตลาดหลักทรัพย์
"ในอนาคตอาจจะเพิ่มสินทรัพย์ในกลุ่มสินทรัพย์ทางเลือกให้มากขึ้น เพื่อให้สอดคล้องกับตลาดทุนที่มีสินทรัพย์ประเภทใหม่ๆ มากขึ้นเรื่อยๆ"นายประเวช กล่าว
นอกจากนี้ ก.ล.ต. ยังกำหนดให้สมาชิกกองทุนสำรองเลี้ยงชีพที่มี employee’s choice ที่ลงทุนในสินทรัพย์เสี่ยงมากกว่า 50% จะต้องทำแบบประเมินระดับความเสี่ยง และสมาชิกที่ต้องการลงทุนสินทรัพย์เสี่ยงในสัดส่วนที่สูงกว่าระดับความเสี่ยงที่ประเมินได้จะต้องลงนามยืนยันการลงทุน เริ่มตั้งแต่วันที่ 1 ม.ค. 2555
พร้อมกันนี้ นายประเวช ยังกล่าวอีกว่า จากการลดจำนวนเงินคุ้มครองเงินฝากเหลือไม่เกิน 50 ล้านบาท และลดเหลือ 1 ล้านบาท ตั้งแต่วันที่ 11 ส.ค. 2555 ซึ่งรวมทั้งเงินฝากของกองทุนสำรองเลี้ยงชีพด้วยนั้น ไม่น่าเป็นห่วง เพราะเชื่อว่า ผู้จัดการกองทุนจะสามารถบริหารจัดการได้ อย่างไรก็ตาม ทราบมาว่า สำนักงานเศรษฐกิจการคลัง (สศค.) มีการศึกษาและหารือกับสถาบันคุ้มครองเงินฝากเกี่ยวกับการยกเว้นให้กับกองทุนสำรองเลี้ยงชีพ โดยมีการเปรียบเทียบกับแนวทางในต่างประเทศ แต่ในขณะนี้ยังไม่มีข้อสรุป
นายประเวช ยังกล่าวอีกว่า ก.ล.ต. ปรับโครงประเภทของผู้ติดต่อกับนักลงทุน โดยแยกออกเป็น 8 ประเภท เพื่อให้ชัดเจนและสอดคล้องกับการลงทุนในแต่ละประเภทมากขึ้น โดยแยกผู้แนะนำการลงทุนด้านกองทุนออกมาเป็นประเภทหนึ่ง เนื่องจากอุตสาหกรรมกองทุนมีแนวโน้มเติบโตขึ้น จึงต้องการบุคลากรที่มีความรู้เฉพาะด้าน